
REPUBLIKA HRVATSKA
MEĐIMURSKA ŽUPANIJA
[image: ]OPĆINA DONJI VIDOVEC
Općinsko vijeće
KLASA: 024-01/26-01/03
URBROJ: 2109-7-01-26-02
Donji Vidovec, 19. ožujka 2026.


IZVOD IZ ZAPISNIKA 


	sa 7. sjednice Općinskog vijeća Općine Donji Vidovec održane 29. svibnja 2026. godine u prostorijama Općine Donji Vidovec s početkom u 19:00 sati.
Sjednicu je sazvala predsjednica Općinskog vijeća, Dorotea Kranjec, pozivom KLASA: 024-01/26-01/03, URBROJ: 2109-7-01-26-01 dana 25. svibnja 2026. godine.
Sjednici su prisutni: Dorotea Kranjec, Franjo Šestak, Valentina Lukša, Mario Hozjak, Nikola Matulin, Josip Matulin, Josip Jambrešić te je predsjednica Vijeća utvrdila da je sjednici prisutno 7 vijećnika te da postoji kvorum. Na sjednicu nije došao Robert Nestić, a svoj dolazak nije opravdao.
Općinsko vijeće Općine Donji Vidovec nastavlja s radom u nepopunjenom sastavu s obzirom da od strane kandidacijske liste Hrvatska socijalno – liberalna stranka i Međimurski demokratski savez nije predložen član koji će zamijeniti vijećnika Željka Doleneca koji je podnio ostavku.
Sjednici su prisutni i Bojana Petrić – općinska načelnica, Jelena Šebalj – pročelnica te Petra Bobić – predstavnik medija.
Zapisnik je vodila Jelena Šebalj, pročelnica JUO Općine Donji Vidovec.

Prije prelaska na utvrđivanje dnevnog reda predsjednica Vijeća otvorila je aktualnih pola sata za vijećnička pitanja.

Općinska načelnica prije vijećničkih pitanja izvijestila je vijećnike o svojim aktivnostima između 6. i 7. sjednice Općinskog vijeća:
· 31. ožujka od Upravnog odijela za prostorno uređenje i zaštitu okoliša dobili smo uporabnu dozvolu za izvedenu rekonstrukciju zgrade javne i društvene namjene (predškolska ustanova) – dječji vrtić.
· 7. travnja – prijavili smo projekt „Opremanje Dječjeg vrtića Donji Vidovec” na Ministarstvo demografije i useljeništva na poziv: „Dostupnost kvalitetne skrbi za djecu u lokalnim zajednicama kroz poboljšanje materijalnih uvjeta u dječjim vrtićima”. Aktivnosti koje su prijavljene: opremanje dječjeg vrtića, uređenje istog keramičkim radovima. Keramički radovi odnose se na postavljanje keramičkih pločica u potkrovlju. Opremanjem bi se nabavila i IKT oprema, didaktička i motorička oprema za djecu te dio namještaja.
· 21. svibnja prijavili smo na Ministarstvo graditeljstva i prostornoga uređenja, Prijavu na javni poziv - Sufinanciranje projekata gradova i općina u 2026. godini, projekt „Dopuna prometne signalizacije i komunalna oprema za uređenje javnih površina na području Općine Donji Vidovec”. Aktivnosti koje su prijavljene: Izrada prometnog elaborata – dopuna vertikalne i horizontalne signalizacije u naselju, nabava i postavljanje vertikalne i horizontalne prometne signalizacije te trimer, kosilicu i reider kosilicu. Ukupna vrijednost projekta iznosi 79.000,00 EUR.
· 25. svibnja Odlukom Ministarstva regionalnog razvoja i fondova EU ostvarili smo sufinanciranje u iznosu 70.000,00 EUR za projekt Dječji vrtić Donji Vidovec koji smo kandidirali 11. ožujka. Ukupna vrijednost prijavljenih radova iznosi 125.705,36 EUR, a obuhvaća opremanje glavne kuhinje, servis za obradu rublja, izvođenje strojarskih i elektrotehničkih radova te ostale građevinsko-obrtničke zahvate potrebne za kvalitetno funkcioniranje vrtića.
· Županijska uprava za ceste izradila je Prometni elaborat – prometno rješenje – rekonstrukcija postojećeg propusta na LC 20095, odnosno rekonstrukcija mosta na relaciji Vidovski most – Hotel Golf, pa se nadamo da će uskoro krenuti prva faza rekonstrukcije navedene relacije.
· Međimurska županija trenutno priprema projektu dokumentaciju za Područnu školu Donji Vidovec kako bi učenici i učitelji što prije krenuli u jednosmjensku nastavu.
· 28. svibnja potpisan je ugovor između Općine Donji Vidovec i izvođača radova BAUMIX d.o.o. za provedbu projekta „Održavanje mrtvačnice na mjesnom groblju u Donjem Vidovcu“. Ukupna vrijednost radova iznosi 112.237,50 EUR, od čega je 96.482,26 EUR osigurano putem natječaja za intervenciju 1.3.1. „Potpora izgradnji i rekonstrukciji javne infrastrukture i udrugama na LAG području“ LAG-a Mura–Drava, dok će preostali dio financirati Općina Donji Vidovec iz vlastitih sredstava. Projekt obuhvaća niz građevinskih i obrtničkih radova kojima će se unaprijediti stanje i funkcionalnost objekta mrtvačnice. Predviđeni su radovi na promjeni krovišta, tesarski, limarski, zidarski i stolarski radovi te soboslikarski radovi.
· održane su i brojne manifestacije poput BIMEP-a, Majci na dar, kuhanje Vidovskog kotlića, humanitarne akcije Katruža i sl.
· povodom 800 godina prvog pisanog zapisa mjesta priprema se „Vidovski listek” koji će obuhvatiti sve važnije manifestacije i projekte u Općini Donji Vidovec unazad godinu dana te pripreme za Dane Općine koji započinju 12. lipnja i traju do 5. srpnja.
· u suradnji s našom vijećnicom, koja je i autorica same bojanke, izdali smo bojanku „Vid traži zlato”, povodom otvaranja našeg novog dječjeg vrtića i 800 godina prvog pismenog spomena Donjeg Vidovca.

Za riječ se javio Josip Jambrešić, koji je općinsku načelnicu upitao zašto je natječaj za prodaju nekretnina poništen, iako je odabrana ponuda bila znatno viša od početne cijene i zadovoljeni su svi uvjeti za prodaju. Općinska načelnica odgovorila je da se konzultirala s odvjetnikom, koji joj je savjetovao da je, s obzirom na to da se na natječaj prijavilo više članova iz iste obitelji, najbolje natječaj poništiti te da se u sljedeće natječaje uvrsti odredba kojom će se takve situacije regulirati kako bi tržišno natjecanje bilo što pravednije.
Drugo pitanje Josip Jambrešić uputio je pročelnici, a odnosilo se na osnivanje radnih tijela Općine odnosno Općinskog vijeća (odbora, povjerenstava, komisija). Zanimalo ga je tko ih imenuje, odnosno tko ima pravo izbora članova u te odbore. Pročelnica je odgovorila da se slaže da se odbori trebaju osnovati. Zakoni više-manje propisuju tko članove imenuje u odbore, a vijećnici mogu između sebe predložiti nekoga tko će biti u tim odborima. Odbori su više-manje u ingerenciji Općinskog vijeća, a povjerenstva osniva općinska načelnica. Vijećnik Jambrešić traži i pismeni odgovor.

	Josip Matulin javlja se za riječ kako bi se predstavio i obrazložio razloge svojeg angažmana kao vijećnika u Općinskom vijeću. Kaže da mu je, kao i svim ostalim vijećnicima, na prvom mjestu rad za dobrobit mjesta i mještana. Naveo je da je prilikom primopredaje dužnosti, kada je općinska načelnica od njega preuzela vođenje Općine, rekao kako će se u obnašanju dužnosti suočiti s brojnim izazovima i problemima, da će joj mnogi ljudi okrenuti leđa te da ga u bilo kojem trenutku može nazvati i zatražiti savjet. Međutim, to nije učinila. Istaknuo je da je, prema njegovu mišljenju, zbog nespretnih reakcija izgubljeno dosta novčanih sredstava koja su, kako kaže, bila „servirana na stolu“. S obzirom na to da je u tijeku drugi mandat općinske načelnice, smatra da se navedeno više ne može smatrati početnom nesnalažljivošću ili nepoznavanjem tematike, već da bi se pojedinim pitanjima trebalo pristupati ozbiljnije. Naveo je niz situacija kojima se, prema njegovu mišljenju, trebalo ozbiljnije pristupiti, među kojima je istaknuo i proslavu 800. obljetnice prvog spomena mjesta Donji Vidovec. Istaknuo je da je riječ o važnoj obljetnici za čiju je organizaciju trebalo angažirati ljude, neovisno o materijalnim izdacima. Predložio je održavanje pripremnih, neformalnih sastanaka kako bi se o pojedinim temama moglo detaljnije raspravljati, budući da dvije minute na sjednici Općinskog vijeća nisu dovoljne za kvalitetnu raspravu. Na kraju je postavio pitanje općinskoj načelnici na koji način namjerava povećati prihodovnu stranu Općine. Općinska načelnica odgovara da, kao i svi drugi, tako i ona u svom radu čini pogreške te da je to dio posla. Navodi da se natječaji nastoje maksimalno iskoristiti, odnosno da se Općina prijavljuje na one natječaje kod kojih je financiranje za Općinu prihvatljivo. Istaknula je da je u pet godina, koliko obnaša dužnost općinske načelnice, zajedno s Općinskim vijećem u prethodnom i sadašnjem sastavu, puno toga napravljeno. Navodi da su to pokazali i prethodni lokalni izbori, na kojima su mještani ponovno izabrali nju za općinsku načelnicu. Što se tiče angažiranja ljudi u organizaciji proslave 800. obljetnice prvog spomena mjesta, navela je da su se angažirali svi koji su na bilo koji način željeli pridonijeti organizaciji. Istaknula je da se proslava nije počela organizirati mjesec dana prije održavanja, već su pripreme započele još prošle godine, prije održavanja lokalnih izbora. Održavani su sastanci s predstavnicima udruga na kojima je upravo ta tema bila predmet rasprave. Upitala je vijećnika Josipa Matulina zašto se on nije angažirao u organiziranje te istodobno pozvala sve zainteresirane da se uključe u organizaciju budućih manifestacija. U području turizma radi se u skladu s financijskim mogućnostima. Prijavljen je nastavak projekta „Dravsko blago“, dok će se ostali projekti vezani uz turizam prijavljivati na natječaje koji budu prihvatljivi za Općinu jer je, kako je naglasila, vijećniku Josipu Matulinu dobro poznato da je Općinu od njega preuzela u minusu i s kreditom. Navodi da će se projekt interpretacijskog centra realizirati i završavati u skladu s prihvatljivim natječajima, a za realizaciju projekta očekuje i financijsku pomoć Turističke zajednice Međimurske županije i Međimurske županije. Budući da ga je općinska načelnica prozvala zbog kredita i minusa na računu, vijećnik Josip Matulin imao je potrebu pojasniti navedeno. Istaknuo je da je kredit podignut za realizaciju triju kapitalnih projekata: kanalizacije, interpretacijskog centra i dječjeg vrtića i da se sredstva nisu trošila na „fešte“ niti nenamjenski. Vijećnika zanima zašto nisu povučena sredstva koja su mogla poslužiti za zatvaranje kredita: sredstva od osiguranja vezana uz eksploziju, sredstva Hrvatskih voda namijenjena sanaciji cesta nakon provedene aglomeracije, s obzirom na oštećenja prometnica u postotku većem od dopuštenog te sredstva osigurana potpisanim sporazumom između direktora i tehničkog direktora Međimurskih voda. Osim toga, naveo je da su i dva kapitalna projekta mogla pridonijeti zatvaranju kredita. Za prvi projekt, investitor je trebao ishoditi građevinsku dozvolu, pri čemu je za njezino izdavanje nedostajao jedan dokument, odnosno suglasnost HEP-a, nakon čega bi se moglo krenuti u realizaciju projekta od koje bi Općina ostvarivala prihod od komunalne naknade. Drugi projekt odnosio se na zemljište koje je investitor kupio od Općine, a koje je trebalo opremiti komunalnom infrastrukturom i osigurati posebnu česticu za priključak električne energije. Istaknuo je da bi se na toj lokaciji danas nalazio objekt u kojem bi bilo osigurano oko 250 radnih mjesta. Smatra da je trebalo pomoći investitorima u realizaciji njihovih projekata, od čega bi Općina danas imala koristi. Međutim, prema njegovim riječima, nije se pravodobno reagiralo, zbog čega je jedan investitor zemljište kompenzirao, dok je drugi svoje poslovanje preselio na drugu lokaciju, a Općina je ostala bez prihoda odnosno bez sredstva za otplatu kredita. Općinska načelnica odgovara da spomenutim kreditom nije završena nijedna kapitalna investicija za koju je kredit uzet. Što se tiče projekta solarnih elektrana, navodi da ju je gospodin Kolarek nazvao samo jednom i to ubrzo nakon što je postala općinska načelnica, kada joj je rekao da mu nedostaje jedan dokument potreban za izdavanje građevinske dozvole. Nakon toga više nije bilo kontakata niti daljnjih aktivnosti vezanih uz navedeni projekt. Što se tiče drugog projekta, odnosno opremanja poduzetničke zone, istaknula je da je prema ugovoru koji je potpisao Josip Matulin kao tadašnji općinski načelnik, zonu trebalo opremiti komunalnom infrastrukturom u roku od godine dana odnosno do kraja 2021. godine, a do svibnja 2021. godine nije napravljena nikakva projektna dokumentacija za opremanje te pita kako je ona mogla nastaviti nešto na čemu se ništa nije poduzimalo. Navodi da su sredstva za sanaciju cesta nakon provedene aglomeracije dobivena od strane Međimurskih voda dok novci od osiguranja nisu dobiveni jer Općina nije imala sklopljenu policu od odgovornosti. Vijećnik Josip Matulin navodi da su regionalni direktor i direktor za štete uputili dopis Upravnom odboru Croatia osiguranja te da je nakon raskida dugogodišnjeg ugovora o osiguranju uobičajeno da se više ne pogoduje ugovaratelju, uz navod da su plaćeni penali, dok općinska načelnica ističe da je ugovor raskinut 2023. ili 2024. godine te da penali nisu plaćeni.

Kako daljnjih pitanja nije bilo, predsjednica Vijeća je za 7. sjednicu Općinskog vijeća predložila dnevni red koji su vijećnici primili u pozivu uz napomenu da se dnevni red mijenja na način da sadašnja točka 9. PRIJEDLOG Odluke o prodaji zemljišta radi formiranja građevne čestice u Prvomajskoj ulici postaje točka 12, a umjesto točke 9. stavlja se novi prijedlog: PRIJEDLOG Odluke o ukidanju statusa javnog dobra u općoj uporabi.
Takav izmijenjeni dnevni red predsjednica Vijeća dala je na usvajanje.

Općinsko vijeće je jednoglasno za 7. sjednicu utvrdilo sljedeći:

	DNEVNI RED:

1. Izbor člana Mandatne komisije
2. Izvješće Mandatne komisije
3. PRIJEDLOG Zaključka o primanju na znanje Izvješća Mandatne komisije o prestanku mandata vijećniku
4. PRIJEDLOG 1. izmjena i dopuna Proračuna Općine Donji Vidovec za 2026. godinu
5. PRIJEDLOG 1. izmjena i dopuna Programa gradnje komunalne infrastrukture na području Općine Donji Vidovec za 2026. godinu
6. PRIJEDLOG 1. izmjena i dopuna Programa održavanja komunalne infrastrukture na području Općine Donji Vidovec za 2026. godinu
7. PRIJEDLOG 1. izmjena i dopuna Programa javnih potreba u kulturi Općine Donji Vidovec za 2026. godinu 
8. PRIJEDLOG Odluke o osnivanju Dječjeg vrtića Kutak sreće
9. PRIJEDLOG Odluke o ukidanju statusa javnog dobra u općoj uporabi
10. PRIJEDLOG Odluke o groblju Općine Donji Vidovec
11. PRIJEDLOG Odluke o davanju zajma za predfinanciranje projekta Kulturno umjetničkom društvu „Donji Vidovec“
12. PRIJEDLOG Odluke o prodaji zemljišta radi formiranja građevne čestice u Prvomajskoj ulici

Prije prelaska na dnevni red, predsjednica Vijeća dala je na usvajanje zapisnik sa 6. sjednice. Na zapisnik nitko nije imao primjedbi pa je isti jednoglasno usvojen.

	TOČKA 1. Izbor člana Mandatne komisije
	Predsjednica Vijeća izvijestila je vijećnike da je, zbog podnesene ostavke Željka Doleneca, koji je bio član Mandatne komisije, potrebno imenovati novog člana Mandatne komisije. Osim Željka Doleneca, Mandatnu komisiju čine Valentina Lukša kao predsjednica i Franjo Šestak kao član. Zamolila je vijećnike da predlože novog člana Mandatne komisije umjesto Željka Doleneca. Jedini predloženi kandidat bio je Josip Matulin.
Predsjednica Vijeća dala je na glasovanje prijedlog da Josip Matulin bude novi član Mandatne komisije, a u trenutku glasovanja na sjednici je bilo prisutno 7 vijećnika.
Jednoglasno, sa 7 glasova „za“, Josip Matulin imenovan je novim članom Mandatne komisije.

TOČKA 2. Izvješće Mandatne komisije
Predsjednica Vijeća zamolila je predsjednicu Mandatne komisije da pročita Izvješće Mandatne komisije o prestanku mandata vijećniku zbog ostavke. Verifikacija mandata zamjenskog člana Općinskog vijeća nije bilo jer od strane kandidacijske liste Hrvatska socijalno – liberalna stranka i Međimurski demokratski savez nije predložen član koji će zamijeniti vijećnika Željka Doleneca koji je podnio ostavku.
Predsjednica Mandatne komisije, Valentina Lukša, pročitala je Izvješće.
Josip Jambrešić uputio je pitanje je li stranka obaviještena da može predložiti zamjenskog člana. Pročelnica je odgovorila da je
Općinsko vijeće primilo je na znanje Izvješće Mandatne komisije i jednoglasno ga, sa 7 glasova „za“, usvojilo.

TOČKA 3. PRIJEDLOG Zaključka o primanju na znanje Izvješća Mandatne komisije o prestanku mandata vijećniku
Predsjednica Vijeća otvorila je raspravu.	
U raspravu se nije uključio nitko od vijećnika.
Predsjednica Vijeća dala je na usvajanje prijedlog Zaključka o primanju na znanje Izvješća Mandatne komisije o prestanku mandata vijećniku, a u trenutku glasovanja sjednici je bilo nazočno 7 vijećnika.
Jednoglasno, sa 7 glasova „za“, donesen je Zaključak o primanju na znanje Izvješća Mandatne komisije o prestanku mandata vijećniku.

	TOČKA 4. PRIJEDLOG 1. izmjena i dopuna Proračuna Općine Donji Vidovec za 2026. godinu
Predsjednica Vijeća otvorila je raspravu.	
U raspravu se nije uključio nitko od vijećnika.
Predsjednica Vijeća dala je na usvajanje prijedlog 1. izmjena i dopuna Proračuna Općine Donji Vidovec za 2026. godinu, a u trenutku glasovanja sjednici je bilo nazočno 7 vijećnika.
Jednoglasno, sa 7 glasova „za“, donesene su 1. izmjene i dopune Proračuna Općine Donji Vidovec za 2026. godinu.

TOČKA 5. PRIJEDLOG 1. izmjena i dopuna Programa gradnje objekata i uređaja komunalne infrastrukture na području Općine Donji Vidovec za 2026. godinu
Predsjednica Vijeća otvorila je raspravu.	
U raspravu se nije uključio nitko od vijećnika.
Predsjednica Vijeća dala je na usvajanje prijedlog 1. izmjena i dopuna Programa gradnje objekata i uređaja komunalne infrastrukture na području Općine Donji Vidovec za 2026. godinu, a u trenutku glasovanja sjednici je bilo nazočno 7 vijećnika.
Jednoglasno, sa 7 glasova „za“, donesene su 1. izmjene i dopune Programa gradnje objekata i uređaja komunalne infrastrukture na području Općine Donji Vidovec za 2026. godinu.

TOČKA 6. PRIJEDLOG 1. izmjena i dopuna Programa održavanja komunalne infrastrukture na području Općine  Donji Vidovec za 2026. godinu
Predsjednica Vijeća otvorila je raspravu.	
U raspravu se nije uključio nitko od vijećnika.
Predsjednica Vijeća dala je na usvajanje prijedlog 1. izmjena i dopuna Programa održavanja komunalne infrastrukture na području Općine Donji Vidovec za 2026. godinu, a u trenutku glasovanja sjednici je bilo nazočno 7 vijećnika.
Jednoglasno, sa 7 glasova „za“, donesene su 1. izmjene i dopune Programa održavanja komunalne infrastrukture na području Općine Donji Vidovec za 2026. godinu.

TOČKA 7. PRIJEDLOG 1. izmjena i dopuna Programa javnih potreba u kulturi Općine Donji Vidovec za 2026. godinu
Predsjednica Vijeća otvorila je raspravu.	
U raspravu se nije uključio nitko od vijećnika.
Predsjednica Vijeća dala je na usvajanje prijedlog 1. izmjena i dopuna Programa javnih potreba u kulturi Općine Donji Vidovec za 2026. godinu, a u trenutku glasovanja sjednici je bilo nazočno 7 vijećnika.
Jednoglasno, sa 7 glasova „za“, donesene su 1. izmjene i dopune Programa javnih potreba u kulturi Općine Donji Vidovec za 2026. godinu.

TOČKA 8. PRIJEDLOG Odluke o osnivanju Dječjeg vrtića Kutak sreće
Predsjednica Vijeća otvorila je raspravu.	
Obrazloženje je dala općinska načelnica. U raspravu se nije uključio nitko od vijećnika.
Predsjednica Vijeća dala je na usvajanje prijedlog Odluke o osnivanju Dječjeg vrtića Kutak sreće, a u trenutku glasovanja sjednici je bilo nazočno 7 vijećnika.
Jednoglasno, sa 7 glasova „za“, donesena je Odluka o osnivanju Dječjeg vrtića Kutak sreće.

TOČKA 9. PRIJEDLOG Odluke o ukidanju statusa javnog dobra u općoj uporabi
Predsjednica Vijeća otvorila je raspravu.	
U raspravu se nije uključio nitko od vijećnika.
Predsjednica Vijeća dala je na usvajanje prijedlog Odluke o ukidanju statusa javnog dobra u općoj uporabi, a u trenutku glasovanja sjednici je bilo nazočno 7 vijećnika.
Jednoglasno, sa 7 glasova „za“, donesena je Odluka o ukidanju statusa javnog dobra u općoj uporabi.

TOČKA 10. PRIJEDLOG Odluke o groblju Općine Donji Vidovec
Predsjednica Vijeća otvorila je raspravu.	
U raspravu se nije uključio nitko od vijećnika.
Predsjednica Vijeća dala je na usvajanje prijedlog Odluke o groblju Općine Donji Vidovec, a u trenutku glasovanja sjednici je bilo nazočno 7 vijećnika.
Jednoglasno, sa 7 glasova „za“, donesena je Odluka o groblju Općine Donji Vidovec.

TOČKA 11. PRIJEDLOG Odluke o davanju zajma za predfinanciranje projekta Kulturno umjetničkom društvu „Donji Vidovec“
Predsjednica Vijeća otvorila je raspravu.	
U raspravu se nije uključio nitko od vijećnika.
Predsjednica Vijeća dala je na usvajanje prijedlog Odluke o davanju zajma za predfinanciranje projekta Kulturno umjetničkom društvu „Donji Vidovec“, a u trenutku glasovanja sjednici je bilo nazočno 7 vijećnika.
[bookmark: _GoBack]Jednoglasno, sa 7 glasova „za“, donesena je Odluka o davanju zajma za predfinanciranje projekta Kulturno umjetničkom društvu „Donji Vidovec“.

TOČKA 12. PRIJEDLOG Odluke o prodaji zemljišta radi formiranja građevne čestice u Prvomajskoj ulici
Predsjednica Vijeća otvorila je raspravu.	
U raspravu se nije uključio nitko od vijećnika.
Predsjednica Vijeća dala je na usvajanje prijedlog Odluke o prodaji zemljišta radi formiranja građevne čestice u Prvomajskoj ulici, a u trenutku glasovanja sjednici je bilo nazočno 7 vijećnika.
Jednoglasno, sa 7 glasova „za“, donesena je Odluka o prodaji zemljišta radi formiranja građevne čestice u Prvomajskoj ulici.

Kako je dnevni red iscrpljen, sjednica je završila u 19:43 sati.

ZAPISNIČAR
Jelena Šebalj, dipl.iur.
PREDSJEDNICA
Dorotea Kranjec, mag.ing.sec.

